stanford-oval/wikipedia huggingface dataset:
אנריקו קייזה

אנריקו קייזה (באיטלקית: Enrico Chiesa; נולד ב-29 בדצמבר 1970 בג'נובה) הוא כדורגלן עבר איטלקי ששיחק בעמדת החלוץ, וכיום מאמן כדורגל.
קייזה שיחק באיטליה לאורך כל הקריירה. הוא החל את דרכו בקבוצת הנוער של סמפדוריה, ולאחר תקופות השאלה בליגות נמוכות יותר, היה לחלוץ מוביל בסרייה א'. הוא היה שותף לזכיותיה של פארמה בגביע אופ"א (היה למלך השערים של המפעל באותה העונה) ובקופה איטליה, והניף גביע נוסף עם פיורנטינה. לזכותו של קייזה שבעה שערים ב-17 הופעות במדי נבחרת איטליה, וייצג אותה בין היתר בטורנירי יורו 1996 ומונדיאל 1998.
בנו של אנריקו, פדריקו, המשיך את דרכו של אביו והיה לכדורגלן מקצועני אף הוא.
קריירת משחק > תחילת הקריירה

קייזה החל את דרכו בקבוצת הנוער של פונטדסימו, מועדון קטן מעיר הולדתו. בעונת 1986/1987, כשהיה בן 16 בלבד, כבר ערך שתי הופעות ליגה במדי הקבוצה, ששיחקה אז בליגה השישית. עונה לאחר מכן הצטרף לקבוצת הנוער של סמפדוריה, שם שיחק במשך שלוש עונות. במהלך תקופה זו זכה לשתי הופעות במדי הקבוצה הבוגרת, כאשר הוא עורך את הופעת הבכורה שלו בסרייה א' ב-16 באפריל 1989, בהפסד קבוצתו 1-0 לרומא. עונה לאחר מכן שותף במשחק אחד במסגרת הקופה איטליה.
לקראת עונת 1990/1991 יצא קייזה בהשאלה לטראמו מהליגה הרביעית, תחת המאמן לואיג'י דל נרי. הוא היה לשחקן הרכב קבוע בקבוצה, כבש חמישה שערי ליגה ב-31 הופעות, וסייע לקבוצתו לסיים במקום השלישי. עונה לאחר מכן הושאל פעם נוספת, הפעם לקייטי מהליגה השלישית, במדיה כבש שישה שערי ליגה כאשר הקבוצה סיימה את העונה במקום ה-12 בלבד.
בעונת 1992/1993, עם הגיעו של סוון-יוראן אריקסון לתפקיד המאמן, חזר קייזה לסגל סמפדוריה. הוא קיבל הזדמנויות בעיקר בעמדת הקשר, ותרם שער ליגה אחד ב-26 הופעות, כאשר קבוצתו סיימה את העונה במקום השביעי. על אף שזכה להזדמנויות, לא הצליח קייזה להרשים את הצוות המקצועי, ועונה לאחר מכן הושאל פעם נוספת, הפעם למודנה מהסרייה ב'. מבחינה אישית הצליח קייזה להרשים כאשר היה לשיאן ההופעות (36) והשערים (14) של קבוצתו בליגה, אך ברמה הקבוצתית חווה עם הקבוצה עונה חלשה שהסתיימה בירידה לליגה השלישית. לקראת עונת 1994/1995 יצא קייזה להשאלה רביעית מסמפדוריה לקרמונזה, ששיחקה באותה העונה בליגה הבכירה. קייזה היה מהגורמים הבולטים להישארותה של קרמונזה בליגה הבכירה בתום העונה, כאשר פעם נוספת כבש 14 שערי ליגה והיה למלך שערי הליגה של קבוצתו.
עונת הפריצה של קייזה בקרמונזה זיכתה אותו פעם נוספת במקום בסגל של סמפדוריה. אריקסון הרכיב סגל מרשים לקבוצה באותה העונה, כאשר קייזה מצטרף לסגל שכלל בין היתר את וולטר זנגה, קלרנס סיידורף, סינישה מיכאילוביץ' וכריסטיאן קארמבו. קייזה שיתף פעולה בחוד עם רוברטו מאנצ'יני וכבש 22 שערי ליגה ב-27 הופעות, שהפכו אותו עונה שלישית ברציפות למלך השערים של הקבוצה בה הוא משחק. על אף הסגל החזק, התקשתה סמפדוריה להתמודד בצמרת הליגה האיטלקית וסיימה שמינית בלבד בליגה.
בתום העונה עזב קייזה את סמפדוריה. בסך הכול זכה ל-54 הופעות ליגה במדי הקבוצה, בהן כבש 23 שערים.
קריירת משחק > פארמה

לקראת עונת 1996/1997 נמכר קייזה לפארמה. תחת המאמן קרלו אנצ'לוטי, הייתה פארמה לקבוצה מלהיבה ומצליחה, וסיימה כסגנית אלופת איטליה, עם שתי נקודות בלבד פחות מיובנטוס. במהלך תקופתו בקבוצה בלט שיתוף הפעולה של קייזה בחלק הקדמי עם החלוץ הארגנטינאי, הרנן קרספו. קייזה סיים את עונת הבכורה שלו עם 14 שערי ליגה ב-29 הופעות, והיה פעם נוספת למלך שערי הליגה של קבוצתו. עונה לאחר מכן כבש קייזה 21 שערים בכל המסגרות, כאשר תרם שישה שערים באותה העונה בליגת האלופות, חמישה בקופה איטליה ועשרה נוספים בליגה.
בעונתו השלישית והאחרונה בפארמה, עונת 1998/1999, זכה קייזה בתארים ראשונים בקריירת המשחק שלו. בליגה סייע לקבוצתו לסיים במקום הרביעי, עם תשעה שערים בשלושים הופעות, אך השלים זכייה כפולה בשני מפעלי הגביע בהם שיחקה קבוצתו. הוא פתח בהרכב בצמד משחקי גמר הגביע האיטלקי מול פיורנטינה, שהסתיימו בשוויון 3-3 בסיכום שני המשחקים ובזכייתה של פארמה בזכות חוק שערי חוץ. כמו כן, זכתה פארמה בפעם השנייה בתולדותיה בגביע אופ"א. קייזה כבש שמונה שערים בשמונה הופעות במהלך הטורניר, והיה למלך שערי המפעל באותה העונה. במשחק הגמר גברה פארמה 3-0 על אולימפיק מרסיי, כאשר קייזה קובע את תוצאת המשחק בדקה ה-55 עם שער נאה מהאוויר, 3-0 מרשים לפארמה בסיום.
קריירת משחק > פיורנטינה

לקראת עונת 1999/2000, ולאחר שלוש עונות בפארמה, עבר קייזה לפיורנטינה תחת המאמן ג'ובאני טרפטוני תמורת כ-14.5 מיליון אירו. פיורנטינה חיפשה להרחיב את הסגל ולחזק אותו בשחקנים איכותיים, בין היתר על מנת לשמור על הקפטן ועמוד התווך של הקבוצה, גבריאל בטיסטוטה. בעונתו הראשונה בקבוצה התחרה קייזה עם פרדראג מיאטוביץ' על המקום בהרכב, ועל אף שזכה ל-24 הופעות בליגה, סיים קייזה את העונה עם שבעה שערי ליגה בסך הכול, ו-12 בכל המסגרות.
עזיבתו של בטיסטוטה לרומא בתום העונה, וכן הגעתו של פתיח טרים לתפקיד המאמן, סייעו לקייזה להפוך לחלוץ המוביל בקבוצה. לאחר שלא כבש בשמונת מחזורי הפתיחה, נכנס קייזה לכושר הבקעה עם שישה משחקי ליגה רצופים בהם כבש, כולל שני צמדים. רצף משחקים חלשים של פיורנטינה הביא להחלפתו של טרים בחברו לשעבר של קייזה להתקפת סמפדוריה, רוברטו מאנצ'יני. תחת המאמן החדש המשיך קייזה להוביל את ההתקפה של פיורנטינה וסיים את העונה עם 22 שערי ליגה, מקום שלישי בטבלת מלך השערים בסרייה א' באותה העונה. את העונה סיימה פיורנטינה במקום התשיעי בטבלה, אך בתום העונה זכתה הקבוצה בגביע האיטלקי. קייזה היה שותף פעיל בזכייתה של הקבוצה, כאשר כבש חמישה שערים במהלך הטורניר, כולל את השער הראשון בשוויון 2-2 מול מילאן בחוץ במשחק הראשון של חצי הגמר, ואת השער הראשון בניצחון 2-0 בגומלין הביתי. במשחק הראשון בחוץ בשלב הגמר מול פארמה פתח קייזה בהרכב, כאשר פיורנטינה גוברת 1-0 על קבוצתו לשעבר משער בדקות הסיום. בגומלין הביתי בישל קייזה, שפתח בהרכב, את שער השוויון לנונו גומש. המשחק הסתיים בשוויון 1-1, ופיורנטינה השלימה זכייה בתואר.
קייזה פתח היטב את עונת 2001/2002 עם חמישה שערים בחמשת מחזורי הפתיחה, אלא שבמחזור החמישי מול ונציה, בו כבש קייזה לאחר שש דקות בלבד, ספג פציעה חמורה בברכו שהשביתה אותו לשנה מהמגרשים. בהיעדרו של קייזה ובעקבות קשיים כלכליים אליהם נקלע המועדון, נשרה פיורנטינה לסרייה ב' בתום העונה, לפני שהורדה שתי ליגות נוספות לאחר שהודיעה על פשיטת רגל. הירידה סימנה את סיום דרכו של קייזה בקבוצה, עם 34 שערי ליגה ב-59 הופעות.
קריירת משחק > שלהי הקריירה

לקראת עונת 2002/2003 שב קייזה לשתף פעולה עם רוברטו מאנצ'יני, שהחתים את החלוץ בלאציו. קייזה התקשה לשחזר את יכולתו טרם הפציעה, וסיים את העונה עם שני שערי ליגה ב-12 הופעות בלבד. את שני שעריו כבש באותו המשחק, בניצחון 3-0 על פרוג'ה במחזור השישי. לאציו סיימה את העונה במקום הרביעי בטבלה, והעפילה עד לחצי גמר גביע אופ"א, כאשר קייזה מוסיף ארבעה שערים במפעל האירופי.
עונה לאחר מכן הצטרף קייזה לסיינה, כאשר זו שיחקה בסרייה א'. עד מהרה הפך קייזה לשחקן מפתח בקבוצה, כאשר בשלוש עונותיו הראשונות בקבוצה הוביל את טבלת הכובשים שלה בליגה, עם כמות כיבושים דו-ספרתית בכל עונה.
לאחר העונות המוצלחות חלה ירידה בכושרו של קייזה, ובעונת 2006/2007 שותף ב-23 משחקי ליגה, אך לא מצא כלל את הרשת. עונה לאחר מכן שותף רק פעמיים בליגה, לא מצא את הרשת, ובתום העונה סיים את דרכו בקבוצה לאחר חמש עונות.
לקראת עונת 2008/2009 הצטרף לפיגלין, העולה החדשה לליגה הרביעית. קייזה בן ה-38 ערך 21 הופעות ליגה באותה העונה במדי הקבוצה, ועם חמישה שערים סייע לה להעפיל לראשונה בתולדותיה לליגה השלישית. עונה לאחר מכן, תחת המאמן מורנו טוריצ'לי ובעונת הפרישה שלו ממשחק פעיל, כבש קייזה שני שערי ליגה ב-11 הופעות, וסייע לקבוצתו לסיים את העונה במקום השביעי בטבלה. בתום העונה פרש ממשחק פעיל בגיל ארבעים.
קריירת משחק > נבחרת איטליה

על אף שלא צבר הופעות בינלאומיות, היה קייזה בתוכניות של המאמן אריגו סאקי לקראת טורניר יורו 1996. הוא ערך את הופעת הבכורה שלו במדי נבחרת איטליה ב-29 במאי 1996, כשבועיים לפני פתיחת הטורניר, במשחק ידידות מול בלגיה. קייזה עלה מהספסל במחצית המשחק במקומו של אנג'לו די ליוויו, ובדקה ה-55 כבש את שער הבכורה שלו במדי הנבחרת, שער שקבע את תוצאת המשחק, שוויון 2-2.
קייזה זומן על ידי סאקי לסגל איטליה לטורניר היורו על אף חוסר ניסיונו הבינלאומי, כאשר חלוצים איטלקים בכירים כמו רוברטו באג'ו, ג'וזפה סיניורי וג'אנלוקה ויאלי נותרים מחוץ לסגל. הוא לא שותף בניצחון 2-1 על רוסיה במשחק הראשון, אך עלה בהרכב למשחק השני מול צ'כיה. בדקה ה-18 כבש קייזה את שער השוויון הזמני לזכות נבחרתו, אך בסיום נוצחה איטליה 2-1. במשחק השלישי והאחרון מול גרמניה, עלה קייזה מהספסל בדקה ה-67, אך לא הצליח לכבוש והמשחק הסתיים בשוויון 0-0, ששלח את איטליה הביתה כבר בתום שלב הבתים.
תחת המאמן צ'זארה מלדיני, קייזה שיחק לעיתים רחוקות בלבד. הוא ערך שתי הופעות בטורניר מוקדמות מונדיאל 1998, אך לבסוף זומן לסגל הנבחרת לטורניר הגמר. תחילה זומן לסגל הרחב כמחליף אפשרי לאלסנדרו דל פיירו, שכשירותו הייתה בספק, ולבסוף מצא את מקומו בסגל הסופי במקום פבריציו רבאנלי, שנאלץ להחמיץ את הטורניר. במשחק הראשון, בו נפרדו איטליה וצ'ילה בשוויון 2-2, עלה קייזה כמחליף לאחר כשעה, ולא שותף עוד בשלב הבתים. בשמינית הגמר החליף את דל פיירו פחות מרבע שעה לסיום הניצחון 1-0 על נורווגיה. הוא לא שותף בהפסד בדו-קרב בעיטות עונשין לצרפת ברבע הגמר, וסיים את הטורניר עם שתי הופעות בלבד מהספסל.
ב-16 בדצמבר 1998, תחת המאמן דינו זוף, שותף קייזה במשחק הידידות לציון מאה שנים להיווסדה של התאחדות הכדורגל האיטלקית מול נבחרת הכוכבים של פיפ"א, וכבש שלושער בדרך לניצחון 6-2. את שערו האחרון במדי הנבחרת כבש כחצי שנה לאחר מכן, בניצחון 4-0 על ויילס במסגרת מוקדמות יורו 2000.
את הופעתו האחרונה במדי איטליה ערך ב-25 באפריל 2001, לאחר כשנתיים ללא הופעה בינלאומית, תחת המאמן ג'ובאני טרפטוני, בניצחון 1-0 על דרום אפריקה. בסך הכול ערך קייזה 17 הופעות במדי איטליה, מתוכן 12 כמחליף, וכבש שבעה שערים. הוא מחזיק בשיא השערים (יחד עם דל פיירו) לכדורגלן נבחרת איטליה העולה מהספסל, עם חמישה כיבושים.
קריירת אימון

ביוני 2010, עם פרישתו ממשחק פעיל, התמנה קייזה לתפקיד מאמן פיגלין, הקבוצה במדיה פרש. עם זאת, הקדנציה הייתה לקצרה במיוחד והסתיימה לאחר כחודש, עם פירוקה של הקבוצה כתוצאה מפשיטת רגל. לקראת עונת 2012/2013 חזר לקבוצת נעוריו סמפדוריה על תקן מאמן קבוצת הנערים. לאחר עונה אחת קודם לתפקיד מאמן קבוצת הנוער, תפקיד בו החזיק כשנתיים עד לעזיבתו בתום עונת 2014/2015.
תארים

גביע אופ"א: 1998/1999
הגביע האיטלקי: 1998/1999
הגביע האיטלקי: 2000/2001
סטטיסטיקות > מועדונים

| עונה | קבוצה | ליגה | בליגה> הופעות | בליגה> שערים | בגביע> הופעות | בגביע> שערים | באירופה> הופעות | באירופה> שערים | אחר> הופעות | אחר> שערים | סך הכול> הופעות | סך הכול> שערים |
| --- | --- | --- | --- | --- | --- | --- | --- | --- | --- | --- | --- | --- |
| 1986/1987 | פונטדסימו | איטליההליגה האיטלקית השישית | 2 | 0 | 0 | 0 | 0 | 0 | 0 | 0 | 2 | 0 |
| 1987/1988 | סמפדוריה | איטליהסרייה א' | 0 | 0 | 0 | 0 | 0 | 0 | 0 | 0 | 0 | 0 |
| 1988/1989 | סמפדוריה | איטליהסרייה א' | 1 | 0 | 0 | 0 | 0 | 0 | 0 | 0 | 1 | 0 |
| 1989/1990 | סמפדוריה | איטליהסרייה א' | 0 | 0 | 1 | 0 | 0 | 0 | 0 | 0 | 1 | 0 |
| 1990/1991 | טראמו | איטליההליגה האיטלקית הרביעית | 31 | 5 | 4 | 2 | 0 | 0 | 0 | 0 | 35 | 7 |
| 1991/1992 | קייטי | איטליההליגה האיטלקית השלישית | 24 | 6 | 3 | 1 | 0 | 0 | 0 | 0 | 27 | 7 |
| 1992/1993 | סמפדוריה | איטליהסרייה א' | 26 | 1 | 0 | 0 | 0 | 0 | 0 | 0 | 26 | 1 |
| 1993/1994 | מודנה | איטליהסרייה ב' | 36 | 14 | 1 | 0 | 0 | 0 | 0 | 0 | 37 | 14 |
| 1994/1995 | קרמונזה | איטליהסרייה א' | 34 | 14 | 4 | 0 | 0 | 0 | 0 | 0 | 38 | 14 |
| 1995/1996 | סמפדוריה | איטליהסרייה א' | 27 | 22 | 0 | 0 | 0 | 0 | 0 | 0 | 27 | 22 |
| 1996/1997 | פארמה | איטליהסרייה א' | 29 | 14 | 0 | 0 | 2 | 2 | 0 | 0 | 31 | 16 |
| 1997/1998 | פארמה | איטליהסרייה א' | 33 | 10 | 5 | 5 | 8 | 6 | 0 | 0 | 46 | 21 |
| 1998/1999 | פארמה | איטליהסרייה א' | 30 | 9 | 5 | 1 | 8 | 8 | 0 | 0 | 43 | 18 |
| 1999/2000 | פיורנטינה | איטליהסרייה א' | 24 | 7 | 4 | 1 | 11 | 4 | 0 | 0 | 39 | 12 |
| 2000/2001 | פיורנטינה | איטליהסרייה א' | 30 | 22 | 5 | 5 | 4 | 0 | 0 | 0 | 39 | 27 |
| 2001/2002 | פיורנטינה | איטליהסרייה א' | 5 | 5 | 0 | 0 | 2 | 1 | 1 | 0 | 8 | 6 |
| 2002/2003 | לאציו | איטליהסרייה א' | 12 | 2 | 6 | 1 | 11 | 4 | 0 | 0 | 29 | 7 |
| 2003/2004 | סיינה | איטליהסרייה א' | 30 | 10 | 1 | 0 | 0 | 0 | 0 | 0 | 31 | 10 |
| 2004/2005 | סיינה | איטליהסרייה א' | 36 | 11 | 0 | 0 | 0 | 0 | 0 | 0 | 36 | 11 |
| 2005/2006 | סיינה | איטליהסרייה א' | 38 | 11 | 2 | 1 | 0 | 0 | 0 | 0 | 40 | 12 |
| 2006/2007 | סיינה | איטליהסרייה א' | 23 | 0 | 2 | 1 | 0 | 0 | 0 | 0 | 25 | 1 |
| 2007/2008 | סיינה | איטליהסרייה א' | 2 | 0 | 0 | 0 | 0 | 0 | 0 | 0 | 2 | 0 |
| 2008/2009 | פיגלין | איטליההליגה האיטלקית הרביעית | 21 | 5 | 2 | 1 | 0 | 0 | 2 | 2 | 25 | 8 |
| 2009/2010 | פיגלין | איטליההליגה האיטלקית השלישית | 11 | 2 | 2 | 0 | 0 | 0 | 0 | 0 | 13 | 2 |
| סך הכול בקריירה | סך הכול בקריירה | סך הכול בקריירה | 503 | 170 | 47 | 19 | 46 | 25 | 3 | 2 | 599 | 216 |
סטטיסטיקות > נבחרת לאומית

| נבחרת איטליה> שנה | נבחרת איטליה> הופעות | נבחרת איטליה> שערים |
| --- | --- | --- |
| 1996 | 5 | 3 |
| 1997 | 1 | 0 |
| 1998 | 5 | 3 |
| 1999 | 5 | 1 |
2000: 0
| 2001 | 1 | 0 |
| סה"כ | 17 | 7 |
בן דודי ויני

| --- | --- |

כרזת הסרט
 בימוי:  ג'ונתן לין 
 הופק בידי:  דייל לאונר, פול שיף 
 תסריט:  דייל לאונר 
 עריכה:  סטיבן ריבקין 
 שחקנים ראשיים:  ג'ו פשי מריסה טומיי ראלף מאצ'יו
 מוזיקה:  רנדי אדלמן 
 צילום:  פיטר דמינג 
 מדינה:  ארצות הברית 
 חברת הפקה:  פוקס המאה ה-20 
 חברה מפיצה:  פוקס המאה ה-20
 שיטת הפצה:  וידאו על פי דרישה 
 הקרנת בכורה:  ארצות הברית 13 במרץ 1992
 משך הקרנה:  120 דק' 
 שפת הסרט:  אנגלית 
 סוגה:  סרט קומדיה, סרט בית משפט 
 תקציב:  $11,000,000
 הכנסות:  $64,088,552
 הכנסות באתר מוג'ו:   mycousinvinny
 פרסים:  זוכה פרס אוסקר לשחקנית המשנה
 דף הסרט ב־IMDb
 
בן דודי ויני (באנגלית: My Cousin Vinny) הוא סרט קומדיה אמריקאי שיצא לאקרנים בשנת 1992. הסרט נכתב והופק על ידי דל לאונר, בוים על ידי ג'ונתן לין ומככבים בו ג'ו פשי, ראלף מאצ'יו, מריסה טומיי ופרד גווין. עבור גווין היה זה הסרט האחרון לפני שמת מסרטן הלבלב ב-2 ביולי 1993.
הסרט עוסק בשני צעירים תושבי ניו יורק הנעצרים בחשד לרצח שלא ביצעו. הם שוכרים את עורך הדין הכושל ויני שעושה את כל הטעויות האפשריות אך מצליח לזכות את השניים בסופו של דבר. פשי וטומיי זכו לשבחים על הופעתם בסרט, טומיי אף זכתה בפרס אוסקר לשחקנית המשנה הטובה ביותר לשנת 1993.
תקציר העלילה

בזמן טיול שעורכים שני חברים, מחליטים ביל גמביני (בגילומו של ראלף מאצ'יו) וסטן רותנסטיין (מיטשל וויטפילד) לעצור בחנות נוחות באחת מתחנות הדלק באזור. אחרי שהם עוזבים את החנות נורה ונהרג המוכר ועל פי ראיות של עדים נעצרים השניים בחשד לרצח. אמו של ביל מספרת לו בשיחת טלפון מבית המעצר כי יש במשפחה עורך דין, וינסנט (ויני) גמביני ושלחת אותו מיד לייצג את השניים בבית המשפט. גמביני מגיע עם ארוסתו מונה ליסה ויטו (מריסה טומיי) כדי להיפגש עם השניים. אט אט הם מגלים שהוא עורך דין מתחיל שבשש השנים האחרונות לא הצליח לעבור את מבחן ההסמכה של לשכת עורכי הדין, ומשפטם עומד להיות התיק הראשון שלו.
המשפט מתחיל באופן לא מבטיח לגבי ביל גמביני ורותנסטיין, ועו"ד גמביני מואשם בביזיון בית המשפט בעקבות בגדיו, התנהגותו והבורות שהוא מפגין בסדרי הדין הפלילי. השניים מתחילים לאבד את סבלנותם ושוקלים לפטרו. עם זאת, כאשר מתחילה חקירת העדים מתגלה שוויני הוא עו"ד נבון ושנון, שמצליח בחקירותיו הנגדיות לחלץ מהעדים את העובדות האמיתיות. בהמשך המשפט מונה ליסה ויטו, שהיא מכונאית רכב מומחית, תורמת את חלקה ומפריכה את עדותו של מומחה הרכב של התביעה, שטען שסימני צמיגים ליד זירת הפשע מוכיחים את אשמתם של סטן וביל.
לבסוף, בעקבות רעיון של ויני, מוצא שריף העיירה את הרוצחים האמיתיים וכתב האישום מבוטל.
צוות השחקנים

| שם השחקן/ית | שם הדמות | הערות |
| --- | --- | --- |
| ג'ו פשי | וינסנט גמביני |  |
| ראלף מאצ'יו | בילי גמביני |  |
| מריסה טומיי | מונה ליסה ויטו |  |
| מיטשל וויטפילד | סטן רותנסטיין |  |
ביקורות

הסרט קיבל ביקורות חיוביות באופן כללי ולציון 85% באתר ריכוז הביקורות Rotten Tomatoes, מתוך 39 ביקורות. עם תקציב זעום יחסית של 11 מיליון דולר בלבד הצליח הסרט לגרוף כמעט 65 מיליון בעקבות הצלחתו.
מריסה טומיי זכתה בפרס אוסקר כשחקנית המשנה הטובה ביותר על משחקה בסרט. ההצלחה הייתה כל כך גדולה עד שהתסריטאי דל לאונר החליט לכתוב סרט המשך על מעלליו של עורך הדין הכושל, ג'ו פשי הסכים לקחת חלק בסרט ההמשך, אך טומיי לא הייתה מוכנה בשום אופן.
בשנת 2008 דירג המגזין ABA את הסרט במקום השלישי ברשימת 25 הסרטים המשפטיים הטובים ביותר ושנתיים מאוחר יותר נבחר פשי במקום ה-12 ברשימת 25 עורכי הדין הבדיוניים הטובים בכל הזמנים.
הערות שוליים

↑  זוכי פרס האוסקר לשנת 1993
↑  "My cousin vinny", באתר ביקורות הסרטים Rotten Tomatoes (באנגלית)
↑  Fox, David J. (1992-05-12). "Weekend Box Office `Player,' `Vinny' Show Strength". The Los Angeles Times. נבדק ב-2010-10-27.
↑  "Long Bio of Dale Launer". dalelauner.com. נבדק ב-12 במרץ 2012. {{cite web}}:  (עזרה)
↑  Brust, Richard (2008-08-01). "The 25 Greatest Legal Movies". ABA Journal. נבדק ב-12 במרץ 2012. {{cite news}}:  (עזרה)
↑  "The 25 Greatest Fictional Lawyers (Who Are Not Atticus Finch)". ABA Journal. אוג' 2010. נבדק ב-12 במרץ 2012. {{cite news}}:  (עזרה)
| --- | --- |
בקרת זהויות :  LCCN: no2016044362  VIAF: 178146094276900331794   WorldCat (עם VIAF): 178146094276900331794
בועז בן משה

| --- | --- |

 לידה:  13 באוגוסט 1962 (בן 62) תל אביב-יפו, ישראל
 מוקד פעילות:  ישראל 
 עיסוק:  מוזיקאי, מרצה, מורה למוזיקה, מלחין, גיטריסט
 שפה מועדפת:  עברית 
 כלי נגינה:  גיטרה
 https://www.boazben-moshe.com/
 
בועז בן משה (נולד ב-13 באוגוסט 1962) הוא מוזיקאי, מרצה, מורה למוזיקה, מלחין וגיטריסט ישראלי.
קורות חיים

בן משה נולד ב-13 באוגוסט 1962 בתל אביב לשחקנית עדנה פלידל ולמוזיקאי רפי בן משה. למד בבית הספר היסודי "יהודה המכבי". בן משה השתלם בצעירותו בנגינה בפסנתר אצל וולטר אופהויזר ושוש רייזמן; ובנגינה בגיטרה ככלי הנגינה המרכזי שלו אצל אגון קרטן, יוסי ירושלמי וגיל דור.
בן משה כיהן כדקאן הפקולטה למוזיקה הרב-תחומית באקדמיה למוסיקה ולמחול בירושלים ובוגר אוניברסיטת פנסילבניה. בין מוריו ניתן לציין את ריצ'רד וורניק, מרק קופיטמן, צבי אבני וג'ורג' קראמב.
בועז הלחין מספר רב של יצירות להרכבים שונים. רוב יצירותיו האחרונות הוזמנו ובוצעו בידי מיטב התזמורות וגופי הביצוע בארץ: התזמורת הסימפונית ירושלים, התזמורת הקאמרית הישראלית, הסינפונייטה הישראלית באר שבע, התזמורת הערבית-יהודית של נוער מוסיקלי בישראל והתזמורת הקאמרית של חיל החינוך והנוער. בנוסף ליצירותיו הקונצרטנטיות, הוא מרבה לעבד ולהקליט מוזיקה קלה וג'אז.
כמו כן יצירותיו בוצעו בפסטיבלים ובאירועים שונים: פסטיבל מספרי סיפורים, פסטיבל ישראל, פסטיבל צלילים במדבר ופסטיבל קול המוסיקה בגליל העליון.
בועז זכה בפרסים רבים, ביניהם פרס ראש הממשלה לקומפוזיטורים (2003), פרס מוזיקה ליטורגית (1993), פרס הלן וויס (1994), פרס בתחרות של מקהלת אמדיאוס, טורונטו (1993) ופרס ראשון בתחרות GTM בלוס אנג'לס.
בועז בן משה שימש כמנהל האמנותי של חג המוזיקה הישראלית בין השנים 2012–2017.
בעבר לימד בחוג למוזיקה באוניברסיטת חיפה והיה סגן מנהל לעניינים אקדמיים בבית הספר "רימון" לג'אז ומוזיקה בת זמננו.
הערות שוליים

↑  מתוך עמוד הפייסבוק של בועז בן משה
↑  בעז בן משה, באתר האקדמיה למוסיקה ולמחול בירושלים
| --- | --- |
בקרת זהויות :  NLI: 987008910987605171  VIAF: 254832562   WorldCat (עם VIAF): 254832562
ארש

| --- | --- |

 לידה:  23 באפריל 1977 (בן 47) טהראן, איראן
 מוקד פעילות:  שוודיה
 תקופת הפעילות:  מ-2003 
 סוגה:  מוזיקה פופולרית, מוזיקת פופ, מוזיקת היפ הופ, מוזיקת פופ פרסית, פופ-פולק, R&B עכשווי 
 חברת תקליטים:  Extensive Music, וורנר מיוזיק שוודיה, וורנר מיוזיק גרופ 
 שיתופי פעולה בולטים:  הלנה ג'וזפסון
 פרסים והוקרה:  פרס גרמופון הזהב (2006) 
 arash.com
 פרופיל ב-IMDb
 
אלכס ארש לבאף (בפרסית: آرش لباف; נולד ב-23 באפריל 1977) הוא זמר, בדרן ומפיק איראני-שוודי.
ארש שיתף פעולה עם הזמרת הלנה מספר פעמים ובין להיטיהם נמנים "Broken Angel", "One Day" ו-"Dooset Daram" שזכו להצלחה בין-לאומית.
בשנת 2019 הוציא עם הלנה את הלהיט "One Night in Dubai" שצבר למעלה מ-125 מיליון צפיות.
ביוגרפיה

ארש נולד בעיר טהראן לאם משיראז ואב מאספהאן וסבא רבא מאזרבייג'ן האיראנית. בגיל עשר משפחתו היגרה לשוודיה שם הוא מתגורר עד היום.
אלבומים

ארש הוציא שלושה אלבומים(אנ'). את אלבום הבכורה שלו הוציא ארש בשנת 2005 תחת השם ארש(אנ'), האלבום הכיל את שני הלהיטים "בורו בורו" ( "Boro Boro") ו"פיתוי"(אנ') ("Temptation") וזכו להצלחה גדולה בכל רחבי אירופה, בדרום-מזרח אירופה, אסיה והמזרח התיכון, כולל ישראל. שירו "בורו בורו" אף הופיע בסרט הבוליוודי בלופמאסטר(אנ'). את האלבום השני שלו הוציא בשנת 2008 תחת השם דוניה(אנ') (עולם), ואת האלבום השלישי "סופרמן"(אנ') הוציא בשנת 2014.
השתתפות באירוויזיון 2009

בשנת 2009 נבחר ארש לייצג את אזרבייג'ן באירוויזיון 2009 עם השיר "Always" (אנ') בדואט יחד עם הזמרת איסל תימורזאדה (אנ'), השיר זכה במקום השלישי.
הערות שוליים

↑  Arash (2013-07-08), Arash feat. Helena - Broken Angel (Official Video), נבדק ב-2024-07-20
↑  Arash (2014-03-12), ARASH feat Helena - ONE DAY (Official Video), נבדק ב-2024-07-20
↑  Arash (2018-01-25), ARASH feat. Helena - DOOSET DARAM (Official Video), נבדק ב-2024-07-20
↑  Arash (2019-06-06), Arash feat. Helena - One Night In Dubai (Official Video), נבדק ב-2024-07-20
| אזרבייג'ן אזרבייג'ן באירוויזיון |
| --- | --- | --- |
| השתתפויות | 2008 • 2009 • 2010 • 2011 • 2012 • 2013 • 2014 • 2015 • 2016 • 2017 • 2018 • 2019 • 2020 • 2021 • 2022 • 2023 • 2024 |  |
| נציגי המדינה | אלנור חוסיינוב וסמיר ג'וואדזאדה • אייסל טיימורזאדה וארש • סאפורה אליזאדה • אל וניקי • סבינה באבאייבה • פאריד מאמאדוב • דילארה קזימובה • אלנור חוסיינוב • סמרה רחימלי • דיאנה האג'ייבה • אייסל • צ'ינגיז מוסטפייב • סמירה אפנדי • סמירה אפנדי • נדיר רוסטמלי • טוראלטוראןX • פאחרי ואילקין דובלטוב |  |
| שירי המדינה | "Day After Day" • "Always" • "Drip Drop" • "Running Scared" • "When the Music Dies" • "Hold Me" • "Start a Fire" • "Hour of the Wolf" • "Miracle" • "Skeletons" • "X My Heart" • "Truth" • "Cleopatra" • "Mata Hari" • "Fade To Black" • "Tell Me More" • "Özünlə apar" |  |
| ערכים קשורים | אירוויזיון 2012 • יחסי אזרבייג'ן–ארמניה באירוויזיון • İctimai Television |  |
בשנים שלא מופיעות ברשימה נעדרה אזרבייג'ן מהתחרות.
| --- | --- |
בקרת זהויות :  BIBSYS: 10049726  GND: 135507251  ISNI: 0000 0000 5740 3354  MusicBrainz: 0e34ee8b-ac1f-4c95-aba7-856cca40ffb2  NKC: xx0035478  VIAF: 80230486   WorldCat (עם VIAF): 80230486
בירול טופאלולו

| --- | --- |

בילור טופאלולו מנגן בטולום (חמת חלילים)
 לידה:  1965 (בן 59 בערך) יאפסו בכפר סוצ'אטי, נפת פאזאר (בלאזית - אטינה) במחוז ריזה, בחבל לזיסטן בטורקיה 
 מוקד פעילות:  טורקיה 
 עיסוק:  זמר ונגן
 שפה מועדפת:  טורקית 
 כלי נגינה:  קול, קמנצ'ה, בגלמה, חמת חלילים
 
בירול טופאלולו (בטורקית: Birol Topaloğlu; נולד ב-1965 באפסו, מחוז ריזה בטורקיה) הוא זמר, נגן ומלחין טורקי ממוצא לאזי, נגן קמנצ'ה, בגלמה, חמת חלילים וכלים עממיים אחרים, פעיל למען שמירת התרבות הלאזית. טופאלולו ליקט והפיץ הרבה מיצירות המוזיקה העממית הלאזית ובנוסף כלל ברפרטואר שלו שירי עם טורקיים ומנגרליים ויצר מוזיקת ג'אז בהשראה אתנית.
קורות חיים > ילדות וצעירות

טופאלולו נולד בשנת 1965 במשפחה לאזית ביישוב אפסו בכפר סוצ'אטי שבנפת פאזאר (בלאזית - אטינה) במחוז ריזה, בחלק המזרחי של החוף האנטולי של הים השחור, קרוב לגבול עם גאורגיה. אביו היה מנהל עבודה ואימו איכרה.
מילדותו שר בשתי השפות - לאזית (לאזורי) וטורקית. את השפה הטורקית, השפה הרשמית של המדינה, למד רק בבית הספר היסודי.
אמו הייתה זמרת עממית ששרה בכל חגיגות הכפר ושהרפרטאור שלה כלל את השירים האפיים הלאזיים המסורתיים, שירי ערש ובלדות על הטבע, הים, האהבה ועל הגעגועים בגלות אל המולדת. תחילה ליקט טופאלולו את השירים ששרה אמו. הוא למד הנדסת חשמל בעיר גזיאנטפ ועבד במקצוע זה בטורקיה ובחו"ל. באותה תקופה ניגן בסאז ושר מוזיקת פולק טורקית (türkü). אחיו שנול טופאלולו פעל בפאזאר כנגן קמנצ'ה וכזמר בלדות אך לא פרסם מוזיקה תחת שמו. בשלב מסוים החליט בירול טופאלולו להקדיש את זמנו למוזיקה בלבד.
קורות חיים > המשך פעילותו האמנותית

ב-1993 ניגן טופאלולו בלהקת מוזיקה עממית בשם Kardeş Türküler. באמצע שנות ה-90 של המאה ה-20 הכיר טופאלולו את המלחין ונגן הגיטרה והקופוז ארקן אואור ששילב את המוזיקה הקלאסית המסורתית הטורקית עם יסודות של מוזיקה עממית.
בהשפעת אואוז, בשנת 1997 ליקט ואחר כך הקליט טופאלולו מוזיקת הלאזים מהרי ארצו. אחר כך למד כאוטודידקט כלי נגינה עממיים נוספים. הוא נסע לגאורגיה שבינתיים הפכה לעצמאית, ולמד בה שירים פוליפוניים של הלאזים הנוצרים ושל המגרליים (או מינגרליים). בטורקיה ברוח האסלאם הפכו שירי הלאזים למונודיים בלבד. טופאלולו התכוון להחיות את המסורת הפוליפונית ולבצע יחד עם אמנים אחרים גרסאות פוליפוניות של השירים הלאזים הידועים בטורקיה.
בנוסף לקמנצ'ה, כלי ממשפחת הכינור האהוב ביותר על תושבי חוף הים השחור, השתמש טופאלולו לראשונה בקרב הלאזים בטורקיה, בכלי נגינה ייחודיים - צ'ונגורי
, (באזרית - צ'וגור) כלי מיתר גאורגי ממשפחת העוד בעל צוואר ארוך וארבעה מיתרים, ו"פילילי", כלי נשיפה נדיר הידוע באג'אריה, בעל קנה אחד עם 5–7 חורי אצבע
כמו כן הוא פיתח כלי הקשה מקורי המכונה "גוני". חלק מהכלים שהוא מנגן בהם בנה בעצמו. בעיבודיו המודרניים נעזר טופאלולו גם בכלים מערביים כמו גיטרה בס, גיטרה אקוסטית, אקורדיון, כינור (בטורקית:keman), כלי הקשה מערביים. כמו כן השתמש גם בכלי המיתר הגאורגי צ'ונירי ממשפחת הקמנצ'ה בעל שלושה מיתרים וגוף עגול, בחליל מעץ סלמורי ממזרח גאורגיה, בלאוטה הגאורגית בעלת צוואר ארוך פנדורי, בחליל הרועים קאוואל ובאבוב הקצר הארמני דודוק או הכלי המקורב לו מטורקיה - "מיי".
יחד עם מוזיקאי מטורקיה ועם שלוש זמרות מגאורגיה הקים טופאלולו להקה עממית שהפיצה לראשונה מוזיקה לאזית מטורקיה ומגאורגיה בחו"ל.
חברי הלהקה ניגנו בקמנצ'ה, בטולום (בשפה לאזורי "גוּדה"), כלי ממשפחת חמת החלילים שאת שימושו הוא החיה אחרי כעשרים וחמש שנים שבהן אסרו האימאמים את הריקודים לצליליו,, בתופים שונים ובפסנתר.
בהופעותיו צירף טופאלולו לרפרטואר שלו גם מוזיקה של חמשינים וריקודי חורון של הטורקים מצפון אנטוליה.
ככנגן מסורתי בטולום או בקמנצ'ה ליווה טופאלולו את ריקודי חורון בחגיגות משפחתיות או האירועי תרבות עלווים.
הקלטותיו נפוצות בחו"ל תית המותג "Kalan Müzik". הוא הופיע באופן סדיר בפני קהל בגרמניה, צרפת, הולנד, בריטניה וארצות הברית.
דיסקוגרפיה

Heyamo 1997
Aravani 2000
2002 -The Best of Heyamo and Aravani
2003 - Lazeburi
Ezmoce 2007
2007 Destani
Kıyı Boyu Karadeniz 2011